A Bizottság 1284/2002/EK rendelete

(2002. július 15.)

a héjas mogyoróra vonatkozó forgalmazási előírások megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 545/2002/EK rendelettel [1] módosított, a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (2) bekezdésére,

mivel:

(1) A mogyoró a 2200/96/EK rendelet I. mellékletében felsorolt azon termékek közé tartozik, amelyekre előírásokat kell elfogadni. Ezért, valamint a világpiac átláthatóságának megőrzése érdekében figyelembe kell venni az Egyesül Nemzetek Európai Gazdasági Bizottságának (ENSZ–EGB) a romlandó termények szabványosításával és a minőség javításával foglalkozó munkacsoportja által a héjas mogyoróra javasolt előírást.

(2) Ezen előírások alkalmazásának célja, hogy a nem kielégítő minőségű termékeket eltávolítsák a piacról, összhangba hozzák a termelést a fogyasztói követelményekkel, elősegítsék a tisztességes versenyen alapuló kereskedelmi kapcsolatokat, és ezáltal javítsák a termelés jövedelmezőségét. Ezért ezen előírást minden forgalmazási fázisra alkalmazni kell.

(3) Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

A 08022100 és a korábbi 081350 KN-kód alá tartozó héjas mogyoróra vonatkozó forgalmazási előírásokat a melléklet állapítja meg.

Ezen előírást a forgalmazás minden fázisában alkalmazni kell a 2200/96/EK rendeletben megállapított feltételeknek megfelelően.

2. cikk

Ez a rendelet az Európai Közösségek Hivatalos Lapjában való kihirdetését követő 20. napon lép hatályba.

Ezt a rendeletet 2003. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. július 15-én.

a Bizottság részéről

Franz Fischler

a Bizottság tagja

[1] HL L 84., 2002.3.28., 1. o.

[2] HL L 297., 1996.11.21., 1. o.

--------------------------------------------------

MELLÉKLET

A HÉJAS MOGYORÓRA VONATKOZÓ ELŐÍRÁS

I. A TERMÉK MEGHATÁROZÁSA

Ezen előírás a Corylus avellana L. és a Corylus maxima Mill. fajtákból (kultivár) héjas és ezek hibridjeiből termesztett gallér vagy csésze nélküli, fogyasztásra szánt mogyoróra vonatkozik, nem tartozik ide az ipari feldolgozásra szánt mogyoró.

II. MINŐSÉGI ELŐÍRÁSOK

Ezen előírás célja meghatározni az előkészített és csomagolt héjas mogyoró minőségi követelményeit.

A. Minimumkövetelmények [1]

i. Az adott minőségi osztályra vonatkozó különleges rendelkezések és megengedett eltérések mellett minden osztályban a következő tulajdonsággal kell rendelkeznie a héjas mogyorónak:

a) a héj jellemzői

- szabályos alak; a héjon nincsenek látható torzulások,

- ép; a kisebb felületi sérülést nem lehet hibának tekinteni,

- egészséges; mentes az olyan hibáktól, amelyek befolyásolhatják a gyümölcs természetes minőségmegőrző képességét,

- a kártevők által okozott károktól mentes,

- tiszta; gyakorlatilag minden látható idegen anyagtól mentes,

- száraz; rendellenes külső nedvességtől mentes,

- a rátapadt csészemaradványoktól mentes (az egyes héjak felülete összegének legfeljebb 5 %-án lehet rátapadt csésze).

b) a bél jellemzői

- érintetlen; kisebb felületi sérülés nem tekinthető hibának,

- ép; kizártak az olyan termények, amelyek romlóhiba vagy más minőségcsökkenés miatt fogyasztásra alkalmatlanok,

- megfelelően fejlett; kizárt az összezsugorodott vagy elszáradt gyümölcs,

- tiszta; gyakorlatilag minden látható idegen anyagtól mentes,

- élő vagy elhalt, bármilyen fejlődési szakaszban lévő rovaroktól mentes,

- a kártevők által okozott károktól mentes,

- szabad szemmel látható penészszálaktól mentes,

- nem avasodik,

- rendellenes külső nedvességtől mentes,

- minden idegen szagtól és/vagy íztől mentes,

- minden olyan elszíneződéstől (beleértve a fekete szín jelenlétét) vagy minőségcsökkenéstől mentes, amely a gyümölcsöt fogyasztásra alkalmatlanná teszi [2].

A héjas mogyorót teljesen érett állapotban kell leszedni.

A mogyoró nem lehet belül üres.

A mogyoró állapotának olyannak kell lennie, amely lehetővé teszi a következőket:

- bírja a szállítást és rakodást,

- megfelelő állapotban érkezzen meg rendeltetési helyére.

ii. Nedvességtartalom

A héjas mogyoró nedvességtartalma nem haladhatja meg a 12 %-ot az egész mogyoró esetében, és a 7 %-ot a bél esetében [3].

B. Osztályozás

A héjas mogyorókat a következő három osztályba lehet sorolni:

i. "Extra" osztály

Az ezen osztályba sorolt héjas mogyorónak kiváló minőségűnek kell lennie. A fajtára és/vagy a kereskedelmi típusra [4] jellemző tulajdonságokkal kell rendelkeznie.

Hibátlannak kell lennie, kivéve a nagyon enyhe felületi hibákat, feltéve, hogy ezek nem befolyásolják a termény általános megjelenését, minőségét, eltarthatóságát és kiszerelését a csomagolásban.

ii. I. osztály

Az ezen osztályba sorolt héjas mogyorónak jó minőségűnek kell lennie. A fajtára és/vagy a kereskedelmi típusra [5] jellemző tulajdonságokkal kell rendelkeznie.

Rendelkezhet azonban enyhe hibákkal, feltéve, hogy ezek nem befolyásolják a termék általános megjelenését, minőségét, eltarthatóságát és kiszerelését a csomagolásban.

iii. II. osztály

Ezen osztály tartalmazza azon héjas mogyorót, amely nem felel meg a magasabb osztályok előírásainak, de kielégíti a fent meghatározott minimumkövetelményeket.

Hibákkal rendelkezhet, amennyiben a mogyoró megtartja a minőségre, az eltarthatóságra és a kiszerelésre vonatkozó lényeges tulajdonságait.

III. A MÉRETRE VONATKOZÓ RENDELKEZÉSEK

A méretet vagy az osztályozást a keresztmetszet legnagyobb átmérője határozza meg. Ezt vagy a legnagyobb és legkisebb mérettel meghatározott tartománnyal (méretezés), vagy a legkisebb méret "és nagyobb", vagy a legnagyobb méret "és kisebb" (rostálás) szavakkal fejezik ki. A méretezés az "extra" és "I" osztály termékeinél kötelező, a "II" osztály termékeinél választható.

A következő osztályozást állapítják meg:

Méretezés | Rostálás |

22 és nagyobb | 22 mm és nagyobb (vagy és kisebb) |

20–22 mm | 20 mm és nagyobb (vagy és kisebb) |

18–20 mm | 18 mm és nagyobb (vagy és kisebb) |

16–18 mm | 16 mm és nagyobb (vagy és kisebb) |

14–16 mm | 14 mm és nagyobb (vagy és kisebb) |

12–14 mm | |

Engedélyezett hibák | Megengedett eltérések (hibás gyümölcs százalékos aránya a hibás gyümölcs darabszáma vagy tömege alapján) |

"Extra" osztály | I. osztály | II. osztály |

a)A héj hibáira vonatkozó összes engedélyezett eltérés(a héj összes tömege alapján számítva) | 3 | 5 | 7 |

b)A bél hibáira vonatkozó összes engedélyezett eltérés(a bél összes tömege alapján) | 5 | 8 | 12 |

ebből penészes, romlóhibás, avas vagy rovarok által károsított (a bél összes tömege alapján számítva) | 3 | 5 | 6 |

c)Idegen anyag(a héj összes tömege alapján számítva) | 0,25 | 0,25 | 0,25 |

d)Üres mogyorók(a mennyiség alapján számítva) | 4 | 6 | 8 |

Az extra osztályban és az I. osztályban a héjas mogyoró legfeljebb 12 darab- vagy tömegszázaléka tarozhat más fajtákhoz vagy kereskedelmi típusokhoz. Az ezen eltéréseket a II. osztályra is alkalmazni lehet azon esetben, ha a fajtát vagy a kereskedelmi típust feltüntették.

B. Ásványi szennyeződések

A savban nem oldódó hamu mennyisége nem lehet több 1 g/kg-nál.

C. Méreteltérések

Minden osztály esetében a héjas mogyoró legfeljebb 10 darab- vagy tömegszázaléka térhet el a feltüntetett mérettől, feltéve a következőket:

- a mogyorók megfelelnek az eggyel közvetlenül fölöttük vagy alattuk lévő méretnek, amennyiben a méretet a legkisebb és a legnagyobb átmérő közötti tartománnyal határozzák meg (méretezés),

- a mogyorók megfelelnek az eggyel közvetlenül alattuk lévő méretnek, amennyiben a méretet a minimális átmérő és az "és nagyobb" vagy "és +" vagy "+" szavakkal jelölik (rostálás),

- a mogyorók megfelelnek az eggyel közvetlenül fölöttük lévő méretnek, amennyiben a méretet a maximális átmérő és az "és kisebb" vagy "és –" vagy "–" szavakkal jelölik (rostálás).

V. A KISZERELÉSRE VONATKOZÓ RENDELKEZÉSEK

A. Egyneműség

Minden csomag tartalmának egyneműnek kell lennie, és kizárólag azonos származású, minőségű, fajtájú vagy kereskedelmi típusú és méretű (ha méret szerint válogatott) héjas mogyorót kell tartalmaznia.

A csomag tartalma látható részének a teljes belső tartalmat kell képviselnie.

B. Csomagolás

A héjas mogyorót úgy kell csomagolni, hogy az megfelelően védve legyen.

A csomagok belsejében használt anyagnak újnak, tisztának és olyan minőségűnek kell lennie, hogy az a terményben semmilyen külső vagy belső elváltozást ne okozzon. A csomagoláshoz különböző anyagok – különös tekintettel a kereskedelmi adatokat tartalmazó papír vagy öntapadós címke – használatát meg lehet engedni, feltéve, hogy a címkézéshez vagy a feliratozáshoz csak nem mérgező tintát és ragasztóanyagot használtak.

A csomagoknak minden idegen anyagtól mentesnek kell lenniük.

C. Kiszerelés

A mogyoróbelet tasakokba vagy szilárd tárolóedényekbe kell csomagolni.

VI. A JELÖLÉS ELŐÍRÁSAI

Minden egyes csomag egyazon oldalán összefüggően, olvashatóan, letörölhetetlenül és kívülről jól láthatóan a következő adatokat kell feltüntetni:

A. Azonosító adatok

Csomagoló és/vagy feladó: név és cím vagy hivatalosan kiadott vagy elfogadott márkajel. Márkajel használata esetén azonban a márkajelhez szorosan kapcsolódóan fel kell tüntetni a "csomagoló és/vagy feladó" megjelölést (vagy az ennek megfelelő rövidítést).

B. A termék megnevezése

- "héjas mogyoró": amennyiben a csomag tartalma kívülről nem látható,

- az "extra" és I. osztály esetében a fajta vagy kereskedelmi típus neve (a II. osztály esetében nem kötelező).

C. A termék eredete

Származási ország, és nem kötelező jelleggel a termesztési tájegység vagy a nemzeti, térségi vagy helyi megnevezés feltüntetése.

D. Kereskedelmi jellemzők

- osztály,

- méret, amelyet a következőképpen fejeznek ki:

- legkisebb és legnagyobb átmérő (méretezés), vagy

- a legkisebb átmérő, utána "és nagyobb" vagy "és +" vagy "+" vagy a legnagyobb átmérő, utána "és kisebb" vagy "és –" vagy "–" (rostálás),

- méret megnevezése (nem kötelező),

- "minőségét megőrzi", utána dátum (nem kötelező),

- nettó tömeg,

- betakarítás éve (nem kötelező).

E. Hivatalos ellenőrző jel (nem kötelező)

[1] A hibák meghatározását lásd ennek a dokumentumnak a II. függelékében.

[2] A barna vagy sötétbarna bél és a sziklevelek enyhe leválása, amennyiben nem változtatja meg a mogyoró szagát vagy ízét, nem minősül hibának.

[3] A nedvességtartalmat az e melléklet I. függelékében ismertetett módszerek valamelyikével határozzák meg.

[4] Kereskedelmi típus: a mogyoró minden egyes csomagban azonos általános típusú és megjelenésű és/vagy a termelő ország által hivatalosan meghatározott fajtaválasztékhoz tartozik.

[5] Kereskedelmi típus: a mogyoró minden egyes csomagban azonos általános típusú és megjelenésű és/vagy a termelő ország által hivatalosan meghatározott fajtaválasztékhoz tartozik.

--------------------------------------------------